Kyk: Ou videospeletjie verkoop vir rekordprys | Maroela Media
Dié speletjie is aanvanklik in 1996 vervaardig. (Foto: Heritage Auctions)
'n Verseëlde kasset van Nintendo se bekende Super Mario 64-speletjie is Sondag vir 'n rekordprys van $1,56 miljoen verkoop. Dit is meer as R22 miljoen.
Dié speletjie, wat aanvanklik in 1996 vervaardig is, is die eerste een van sy soort wat vir meer as $1 miljoen verkoop is.
Heritage Auctions in Dallas, Texas, wat die verkoop daarvan behartig het, het gesê die speletjie het die hoogste gradering van 'n voormalige topverkoper ontvang.
"Dit is die enigste gegradeerde kasset met 'n gradering van 9.8 A++. Dit is die hoogste graad wat 'n videospeletjie kan behaal," het Valarie McLeckie, videospeletjie-spesialis vir Heritage Auctions, gesê.
Die Super Mario 64-speletjie se rekordverkoopprys volg net twee dae nadat 'n verseëlde kasset van The Legend of Zelda ook vir 'n rekordprys verkoop is. Dié speletjie is vir die ou Nintendo NES-konsole gemaak en is enkele dae gelede vir $870 000 verkoop.
"Nadat The Legend of Zelda Vrydag verkoop is, het ons geensins gedink dat nóg 'n videospeletjie meer as $1 miljoen sal haal nie. Ons was redelik geskok toe Super Mario 64 vir so 'n enorme prys verkoop is.